CELEX: 62010TN0430
Language: el
Date: 2010-09-17 00:00:00
Title: Υπόθεση T-430/10: Προσφυγή της 17ης Σεπτεμβρίου 2010 — Magnesitas de Rubián κ.λπ. κατά Επιτροπής

20.11.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 317/39
            
         Προσφυγή της 17ης Σεπτεμβρίου 2010 — Magnesitas de Rubián κ.λπ. κατά Επιτροπής
   (Υπόθεση T-430/10)
   ()
   2010/C 317/71
   Γλώσσα διαδικασίας: η ισπανική
   
      Διάδικοι
   
   
      Προσφεύγουσες: Magnesitas de Rubián SA (Incio, Ισπανία), Magnesitas Navarras, SA (Zubiri, Ισπανία), Ελληνικοί Λευκόλιθοι Ανώνυμος Μεταλλευτική Βιομηχανική Ναυτιλιακή και Εμπορική Εταιρία (Αθήνα, Ελλάδα) (εκπρόσωποι: H. Brokelmann και P. Martínez-Lage Sobredo, δικηγόροι)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               Κυρίως, να ακυρώσει το κεφάλαιο 3 του εγγράφου αναφοράς σχετικά με τις καλύτερες διαθέσιμες τεχνικές στις βιομηχανίες παραγωγής τσιμέντου, ασβέστου και οξειδίου του μαγνησίου (EE C 166, της 25.6.2010), καθώς και τις αναφορές στη βιομηχανία παραγωγής οξειδίου του μαγνησίου που περιλαμβάνονται στα υπόλοιπα κεφάλαια του ιδίου εγγράφου·
            
         
               —
            
            
               επικουρικώς, και για την περίπτωση που το Γενικό Δικαστήριο δεν ακυρώσει στο σύνολό του το κεφάλαιο 3 του αναφερθέντος εγγράφου, να ακυρώσει σε κάθε περίπτωση το σημείο 3.5.5.4 του ιδίου κεφαλαίου του εν λόγω 3.5.5.4 εγγράφου, περιλαμβανομένων ειδικότερα των καθοριζομένων στον πίνακα 3.11, τιμών εκπομπής, και
            
         
               —
            
            
               σε κάθε περίπτωση, να καταδικάσει την Ευρωπαϊκή Επιτροπή στα δικαστικά έξοδα.
            
         
      Λόγοι της προσφυγής και κύρια επιχειρήματα
   
   Η παρούσα προσφυγή βάλλει κατά πράξεως που εξέδωσε η Επιτροπή στο πλαίσιο της οδηγίας 2008/1/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με την ολοκληρωμένη πρόληψη και τον έλεγχο της ρύπανσης (1), η οποία καθιερώνει σύστημα ελέγχου της ρυπάνσεως και προβλέπει μηχανισμό χορηγήσεως αδείας για συγκεκριμένες βιομηχανικές εγκαταστάσεις.
   Στην εν λόγω πράξη αναφέρεται ως καλύτερη διαθέσιμη τεχνική (ΚΔΤ) η μείωση των εκπομπών SOx που δημιουργούνται από τα παραγόμενα αέρια και καθορίζονται τιμές εκπομπής του SOx, οι οποίες –εκτός του ότι έχουν μειωθεί περισσότερο απ' ό,τι σε οιονδήποτε άλλο κλάδο– μπορούν να επιτευχθούν μόνον, κατά την άποψη των προσφευγουσών, με τη χρησιμοποίηση τεχνικών που προκαλούν σοβαρές βλάβες στο περιβάλλον. Επιπλέον, πάντα σύμφωνα με τις προσφεύγουσες, αυτές οι τιμές καθορίστηκαν βάσει των στοιχείων που προσεκόμισε μόνο μία επιχείρηση, και χωρίς να τηρηθεί η προβλεπόμενη σχετικώς διαδικασία.
   Προς στήριξη της προσφυγής τους, οι προσφεύγουσες προβάλλουν τέσσερις λόγους.
   
               —
            
            
               Έλλειψη αρμοδιότητας της Ευρωπαϊκής Επιτροπής.
               Η Επιτροπή δεν ήταν αρμόδια για να περιλάβει την παραγωγή οξειδίου του μαγνησίου στην προσβαλλόμενη πράξη.
            
         
               —
            
            
               Παράβαση ουσιώδους τύπου·
               Κατά τις προσφεύγουσες, η προσβαλλόμενη πράξη πάσχει από τρία ουσιώδη τυπικά ελαττώματα:
               
                           —
                        
                        
                           Οι προσφεύγουσες δεν ενημερώθηκαν για την έναρξη της διαδικασίας επεξεργασίας της προσβαλλομένης πράξεως και η συμμετοχή τους σ' αυτήν καθυστέρησε·
                        
                     
                           —
                        
                        
                           δεν περιελήφθησαν στην προσβαλλόμενη πράξη οι υποβληθείσες από τις προσφεύγουσες «split views» και
                        
                     
                           —
                        
                        
                           δεν τηρήθηκε η καθορισθείσα προθεσμία για την εξέταση του οριστικού σχεδίου της προσβαλλομένης πράξεως.
                        
                     
         
               —
            
            
               Παράβαση του άρθρου 1 της οδηγίας 2008/1/ΕΚ σχετικά με την ολοκληρωμένη πρόληψη και τον έλεγχο της ρύπανσης, στο μέτρο που η προσβαλλομένη πράξη αντιβαίνει προς τον διατυπούμενο στο άρθρο 1 της οδηγίας σκοπό, ο οποίος συνίσταται στην προστασία του περιβάλλοντος στο σύνολό του.
            
         
               —
            
            
               Παραβίαση της γενικής αρχής της ίσης μεταχειρίσεως.
               Οι προσφεύγουσες θεωρούν ότι η προσβαλλομένη πράξη παραβιάζει την αρχή της ισότητας, δεδομένου ότι επιχειρήσεις οι οποίες βρίσκονται σε διαφορετική κατάσταση θα τύχουν της ίδιας μεταχειρίσεως.
            
         
      (1)  EE L 24, σ. 8.